KOMISSION TIEDONANTO NEUVOSTOLLE JA EUROOPAN PARLAMENTILLE - Vuonna 2000 havaitut käyttäytymistavat, joilla rikotaan vakavasti yhteisen kalastuspolitiikan sääntöjä

1. OIKEUDELLINEN KEHYS

Rikkomisia ja seuraamuksia koskevat seikat ovat keskeisessä asemassa kalastuksen valvonnan alalla. Ihanteellinen ratkaisu olisi yhdenmukaistettu järjestelmä, jossa samanvertaisia rikkomisia vastaisivat samanarvoiset seuraamukset koko yhteisön alueella. Itse asiassa, jos yhteisön kalastajia ei saada vakuuttuneiksi siitä, että seuraamukset ovat kaikissa jäsenvaltioissa yhtä ankaria, kaikilla jäsenvaltioilla tulee olemaan suuria vaikeuksia varoitusjärjestelmän perustamisessa.

Komissio on yrittänyt useita kertoja edistää kehitystä tähän suuntaan. Vaikka Euroopan parlamentti on tukenut komissiota, neuvosto ei ole kuitenkaan näin tehnyt. Lähes kaikki jäsenvaltiot vastustivat tällaista säännöstä kansallisen lainkäyttövallan ja oikeuslaitoksen riippumattomuuden nimissä.

On siis pidetty parempana ehdottaa realistista kehitystä, jonka keskeisenä tehtävänä olisi taata avoimuus vakavimmille rikkomisille asetettujen seuraamusten suhteen. Itse asiassa komission tiedonanto yhteisen kalastuspolitiikan valvonnan kehittymisestä sai kiinnostuksen heräämään tätä asiaa kohtaan. [1] Komissiolle toimitettujen tietojen tulisi vähintäänkin tarjota sille mahdollisuus suorittaa konkreettista vertailua, jotta se voisi taata, että jäsenvaltioiden välinen seuraamuskäytäntö olisi tehokas ja yhdenvertainen. Myös komission toimintasuunnitelmassa YKP:n paremmaksi soveltamiseksi [2] ehdotettiin, että otetaan käyttöön luettelo vakavista rikkomisista ja säännöt, jotka koskevat tietojen toimittamista komissiolle näistä rikkomisista aiheutuneista seuraamuksista.

[1] KOM(1998) 92 lopullinen, 19.2.1998.

[2] SEC(1998) 949 lopullinen, 5.6.1998.

Kun neuvoston asetusta (ETY) N:o 2847/93 [3] ("valvonta-asetus) muutettiin vuonna 1998, komissio ehdotti, että neuvosto hyväksyy luettelon vakavista rikkomisista. Kuitenkin jotkin jäsenvaltiot toivat neuvostossa käydyissä keskusteluissa uudelleen esiin näkemyksiään kansallisesta lainkäyttövallasta rikkomisten alalla. Sovittelevassa hengessä neuvosto päätti korvata juridisen termin "vakava rikkominen" ilmaisulla "sellaiset käyttäytymistavat, jotka rikkovat vakavasti yhteisen kalastuspolitiikan sääntöjä".

[3] EYVL L 261, 20.10.1993.

Neuvoston asetus (EY) N:o 1447/1999 [4] sisältää tällaisen käyttäytymistapojen luettelon, jossa käsitellään pääasiassa yhteisön kalastuslainsäädännön sisältämien velvoitteiden "ydinjoukkoa". Luetteloon merkityt laiminlyönnit vastaavat tärkeimpiä sääntöjä, jotka liittyvät kalavarojen säilyttämistä, valvontaa ja markkinoita koskevaan politiikkaan. Toisaalta ne pohjautuvat alueellisten kalastusjärjestöjen, kuten kansainvälisen merentutkimusneuvosto NAFO:n, vastaaviin luetteloihin. Laiminlyönnit on koottu viiden tärkeimmän aiheen mukaan seuraavilta aloilta:

[4] EYVL L 167, 2.7.1999.

* yhteistyö seurannasta vastaavien viranomaisten kanssa: kansallisten ja yhteisön kalastuksen tarkastajien tai tarkkailijoiden tehtävien estäminen, todisteiden väärentäminen tai tuhoaminen

* kalastustoiminnan ehdot: kalastus ilman jäsenvaltion tai komission kalastuslisenssiä tai kalastuslupaa, näiden asiakirjojen sisällön väärentäminen, kuten myös alusten nimen, rekisteröinnin ja tunnistetietojen väärentäminen tai salaaminen

* kalastustoiminta: kiellettyjen kalastuspyydysten ja -tapojen käyttö, pyyntikiellossa olevan tai kielletyn kalakannan kalastus, luvaton kalastus tietyllä alueella tai tiettynä aikana, kalastustuotteiden aluksella pitämistä tai säilyttämistä ja jälleenlaivausta koskevien sääntöjen noudattamatta jättäminen

* valvontakeinot: aluspäiväkirjojen, lastin purkaus- ja myynti-ilmoitusten tietojen väärentäminen, satelliittiohjautuvaan alusten valvontajärjestelmään puuttuminen, kalastusalusten liikkeitä koskevan etäviestinnän sääntöjen noudattamatta jättäminen

* kalastustuotteiden kaupan pitäminen: kaupan pitämisen ja etenkin vähimmäiskokoa koskevien sääntöjen rikkominen tuotteiden purkamisessa, myynnissä ja kuljetuksessa.

Tämän vakavia käyttäytymistapoja koskevan luettelon laatiminen ei edellytä rangaistusten yhdenmukaistamista yhteisön tasolla. Sitä vastoin tämän luettelon laadinnalla ja jäsenvaltioille osoitetulla velvoitteella ilmoittaa komissiolle havaittujen tapausten seuraamukset pyritään takaamaan lisääntynyt avoimuus siten, että kalastajien luottamus valvontaviranomaisia kohtaan olisi taattu ja että kansallisten järjestelmien tehokkuuden vertailu olisi varmistettu.

Seuraamuksia koskevasta tietojen ilmoitusmenettelystä komissiolle on laadittu komission asetus (EY) N:o 2740/1999 [5]. Tässä asetuksessa täsmennetään yksityiskohtaiset tiedot, jotka jäsenvaltioiden on toimitettava komissiolle silloin, kun kansalliset valvontaviranomaiset ovat tehneet havaintoja vakavista käyttäytymistavoista, joista on tehty virallinen ilmoitus. Lisäksi komissiolle on toimitettava rikkomisten yksityiskohtaiset tiedot, mukaan luettuna aloitetun menettelyn laji, tehdyt päätökset myös muutoksenhakuasteessa ja asetetut seuraamukset. Tapauksia, joista ei ole tehty ilmoitusta, ei ole otettu luetteloon eikä komissiolla ole tietoja tästä luokasta, kuten ei myöskään vakavien rikkomisten kokonaismäärästä.

[5] EYVL L 328, 22.12.1999.

2. KALASTUSVUOSI 2000

Jäsenvaltioiden piti toimittaa komissiolle sähköisessä muodossa ensimmäiset kertomuksensa vuonna 2000 havaituista tapauksista viimeistään 31. maaliskuuta 2001. Tätä varten komissio esitteli kalastuksen asiantuntijaryhmän kokouksessa 21. helmikuuta 2000 sähköisen toimitusmuodon (valmisteluasiakirja "FIDES II Message Definition" [6]).

[6] FIDES: Kalastuksen tietojenvaihtojärjestelmä.

Tämä tiedonanto perustuu jäsenvaltioilta saatuihin tietoihin ja vastaa komission asetuksen (EY) N:o 2740/1999 2 artiklan mukaisia vaatimuksia.

Kaikki jäsenvaltiot Ranskaa lukuun ottamatta toimittivat kertomuksensa komissiolle. Suurin osa kansallisista kertomuksista toimitettiin kuitenkin määräaikana olleen päivämäärän (31. maaliskuuta) jälkeen (liite I). Tämän lisäksi Espanjan, Italian, Luxemburgin (joka ilmoitti, ettei yhtään vakavaa rikkomista oltu havaittu), Alankomaiden ja Itävallan kertomuksia ei toimitettu sähköisessä muodossa vaan postitse.

Jäsenvaltioiden lähettämien tietojen käsittelyn ja hallinnoinnin aikana havaittiin lisäksi tiettyjä seuraavassa mainittuja teknisiä vaikeuksia, joiden takia eräitä kertomuksia voitiin analysoida vain osittain.

* Belgian kertomuksessa käytetään 19 tapauksessa koodia, josta ei säädetä asetuksen (EY) N:o 2740/1999 liitteessä II.

* Espanjan postitse toimitettu kertomus on epätäydellinen (asiakirjan- tai kalastusalueen numeroa, vakavan laiminlyönnin aiheuttaneen kalastajan/aluksen aluetta/kansallisuutta/lippuvaltiota ei ole merkitty), lukukelvoton [7] (sakot, jotka on ilmoitettu kansallisena valuuttana eikä euroina, ovat useasti mahdottomia lukea), tai se sisältää tietoja, joita ei ole vaadittu (tietoja vuosilta 1998-1999).

[7] Jäsenvaltioille toimitettu muistutus sähköisestä versiosta ei tuottanut tulosta.

* Italian postitse toimitettu kertomus on epätäydellinen (asiakirjanumeroa, päivämäärää tai vakavan laiminlyönnin aiheuttaneen kalastajan/aluksen kansallisuutta/lippuvaltiota ei ole merkitty), tai se sisältää tietoja, joita ei ole vaadittu (tietoja vuosilta 1997-1999).

* Alankomaiden postitse toimitettu kertomus on suurimmaksi osaksi lukukelvoton. 7

Jäsenvaltioiden toimittamien luetteloiden perusteella laadittiin seuraavat yhteenvetotaulukot:

* havaittujen vakavien rikkomisten määrä lajeittain ja jäsenvaltion mukaan (liite II)

* havaittujen tapausten määrä sen mukaan, mitä kansallisuutta vakavan rikkomisen aiheuttanut henkilö edustaa, sekä jäsenvaltion mukaan (liite III)

* aloitetun menettelyn laji vakavien käyttäytymistapojen lajin ja jäsenvaltion mukaan (liite IV)

* sellaisten tapausten määrä, joista on asetettu seuraamus vakavien käyttäytymistapojen lajin ja jäsenvaltion mukaan (liite V)

* sakkojen keskiarvo vakavien käyttäytymistapojen lajin ja jäsenvaltion mukaan (liite VI)

* takavarikkojen määrä vakavan rikkomisen lajin sekä jäsenvaltion mukaan (liite VII)

* havaittujen tapausten määrä vakavan rikkomisen lajin sekä kalastusalueen mukaan (liite VIII)

* satamissa havaittujen tapausten määrä vakavien käyttäytymistapojen lajin ja jäsenvaltion mukaan (liite IX).

Edellä esitetyistä syistä ainoastaan liite II sisältää Espanjan, Italian ja Alankomaiden lähettämiä tietoja.

2.1. BELGIA

Belgia havaitsi ja ilmoitti komissiolle 68 vakaviin käyttäytymistapoihin liittyvää tapausta, jotka jakautuvat viiteen käyttäytymistapojen tyyppiin, kun taas 19 tapauksen luokittelua ei ole määritelty. Tapauksista 49 koski Belgian lipun alla purjehtivia aluksia tai belgialaisia kalastajia. Suurin osa tapauksista (23) koskee valvonta-asiakirjoissa vaadittujen tietojen väärentämistä [E1]. Kaikki havaitut tapaukset asetettiin rikosoikeudelliseen menettelyyn ja 31 tapauksessa annettiin rangaistus. Keskimääräinen sakko 20 vakavan käyttäytymistavan osalta on 556 euroa; sakkojen suuruus vaihtelee kuitenkin kiellettyjen pyydysten käyttämisestä tai aluksella pitämisestä [D1] annetusta 1 250 euron suuruisesta sakosta aina valvonta-asiakirjoissa vaadittujen tietojen väärentämisestä [E1] annettuun 250 euron suuruiseen sakkoon. Lisäksi Belgia on määrännyt tällaisten vakavien rikkomisten yhteydessä 11 tapauksessa seuraamukseksi saaliiden takavarikoinnin.

2.2. TANSKA

Tanska havaitsi ja ilmoitti komissiolle 163 vakaviin käyttäytymistapoihin liittyvää tapausta, joista 153 koski Tanskan lipun alla purjehtivia aluksia tai tanskalaisia kalastajia ja jotka jakautuivat yhdeksään laiminlyöntityyppiin. Kaksi pääasiallista laiminlyöntien tyyppiä ovat kiellettyjen pyydysten käyttö tai aluksella pitäminen [D1] (59 tapausta) ja valvonta-asiakirjoissa vaadittujen tietojen väärentäminen [E1] (44 tapausta). 61 tapausta otettiin rikosoikeudelliseen menettelyyn, 95 tapausta hallinnolliseen ja 6 yhteiseen rikosoikeudelliseen ja hallinnolliseen menettelyyn. 133 tapauksessa asetettiin seuraamus. Keskimääräinen sakko vakavaan rikkomiseen on 727 euroa; sakkojen suuruus vaihtelee valvonta-asiakirjoissa vaadittujen tietojen väärentämisestä [E1] aiheutuneesta 530 euron suuruisesta sakosta luvatta kalastamisesta [C1] aiheutuneeseen 4 919 euron suuruiseen sakkoon. Lisäksi Tanska asetti saaliit ja pyydykset takavarikkoon 12 tapauksessa.

2.3. SAKSA

Saksa havaitsi ja ilmoitti komissiolle 98 vakaviin käyttäytymistapoihin liittyvää tapausta, jotka jakautuvat yhdeksään tyyppiin. 86 tapausta koskee Saksan lipun alla purjehtivia aluksia tai saksalaisia kalastajia. Suurin osa tapauksista (49) liittyy valvonta-asiakirjoissa vaadittujen tietojen väärentämiseen [E1]. Kaikki havaitut tapaukset asetettiin hallinnolliseen menettelyyn, ja seuraamus asetettiin 72 tapauksessa. Keskimääräinen sakko vakavassa rikkomisessa on 495 euroa; sakkojen määrä vaihtelee saaliin vähimmäiskokoa koskevien sääntöjen noudattamatta jättämisestä [D6] annetun 53 euron suuruisesta sakosta kiellettyjen pyydysten käytöstä tai aluksella pitämisestä [D1] annettuun 1 620 euron suuruiseen sakkoon. Saksa ei ilmoittanut yhtään takavarikkoa.

2.4. KREIKKA

Kreikka havaitsi ja ilmoitti komissiolle 384 vakaviin käyttäytymistapoihin liittyvää tapausta, joista vain yksi koskee yhteisön ulkopuolisen lipun alla purjehtivaa alusta ja jotka jakautuvat yhdeksään käyttäytymistapojen tyyppiin. Kaksi pääasiallista tyyppiä ovat luvaton kalastus [D5] (150 tapausta) ja kiellettyjen pyyntimenetelmien käyttö [D2] (108 tapausta). 339 tapausta asetettiin hallinnolliseen menettelyyn ja 37 yhteiseen rikosoikeudelliseen ja hallinnolliseen menettelyyn. 356 tapauksessa asetettiin seuraamus. Keskimääräinen sakko 352 vakavassa käyttäytymistavassa on 1 181 euroa; sakot vaihtelevat kaupan pitämistä koskevien sääntöjen noudattamatta jättämisestä [F2] annetusta 293 euron suuruisesta sakosta kiellettyjen pyyntimenetelmien käytöstä [D2] annettuun 2 142 euron suuruiseen sakkoon. Lisäksi 119:ssä vakaviin käyttäytymistapoihin liittyvässä tapauksessa päädyttiin pyydysten tai saaliiden takavarikkoon.

2.5. ESPANJA

Espanja havaitsi ja ilmoitti komissiolle 723 vakaviin käyttäytymistapoihin liittyvää tapausta, mutta ei määritellyt alusten lippuvaltiota tai kansallisuutta. Tapaukset koskivat 16:ta vakavien käyttäytymistapojen tyyppiä (85 tapauksen luokitusta ei ollut määritelty). Suurin osa tapauksista (187 tapausta) koskee luvatonta kalastusta [D5]. Edellä esitettyjen syiden vuoksi Espanjan kertomusta ei voitu käsitellä eikä analysoida.

2.6. IRLANTI

Irlanti havaitsi ja ilmoitti komissiolle 43 vakaviin käyttäytymistapoihin liittyvää tapausta, joista 24 koski Irlannin lipun alla purjehtivia aluksia tai irlantilaisia kalastajia ja jotka jakautuvat seitsemään laiminlyöntityyppiin. Suurin osa tapauksista (19) koskee valvonta-asiakirjoissa vaadittujen tietojen väärentämistä [E1]. 35 tapausta asetettiin rikosoikeudelliseen menettelyyn ja niistä asetettiin seuraamus. Keskimääräinen sakko, joka annettiin 30 vakavaan käyttäytymistapaan liittyvässä tapauksessa, on 14 952 euroa; sakot vaihtelevat ilman kalastuslisenssiä tai muuta valtuutusta kalastamisesta [C1] annetusta 301 euron suuruisesta sakosta luvattomasta kalastuksesta [D5] annettuun 45 710 euron suuruiseen sakkoon. Irlanti ei ilmoittanut yhtään takavarikointia.

2.7. ITALIA

Italia havaitsi ja ilmoitti komissiolle 1 077 vakaviin käyttäytymistapoihin liittyvää tapausta, jotka koskevat 14:ää laiminlyöntityyppiä (35 tapauksen luokitusta ei ole määritelty). Suurin osa tapauksista (436) koskee luvatonta kalastusta [D5]. Edellä esitettyjen syiden vuoksi Italian kertomusta ei voitu käsitellä eikä analysoida.

2.8. ALANKOMAAT

Alankomaat havaitsi ja ilmoitti komissiolle 196 vakaviin käyttäytymistapoihin liittyvää tapausta, mutta ei määritellyt lippuvaltiota tai kansallisuutta. Tapaukset koskivat 12:ta vakavien käyttäytymistapojen tyyppiä. Suurin osa tapauksista (100) koskee valvonta-asiakirjoissa vaadittujen tietojen väärentämistä [E1]. Edellä esitettyjen syiden vuoksi Alankomaiden kertomusta ei ole voitu käsitellä analyyttisesti.

2.9. ITÄVALTA

Itävalta ilmoitti yhden vakaviin käyttäytymistapoihin liittyvän tapauksen, joka liittyy kalastustuotteiden kaupan pitämistä koskevien sääntöjen noudattamatta jättämiseen [F2]. Tapaus asetettiin hallinnolliseen menettelyyn.

2.10. PORTUGALI

Portugali havaitsi ja ilmoitti komissiolle 1 291 vakaviin käyttäytymistapoihin liittyvää tapausta, joista 1 140 koski Portugalin lipun alla purjehtivia aluksia tai portugalilaisia kalastajia ja jotka jakautuvat 11 laiminlyöntityyppiin. Kaksi pääasiallista vakavien käyttäytymistapojen tyyppiä ovat luvaton kalastus [D5] (484) ja kalastustoimen harjoittaminen ilman lisenssiä tai muuta valtuutusta [C1] (431). 1 214 tapausta asetettiin hallinnolliseen menettelyyn ja kuusi tapausta asetettiin yhteiseen rikosoikeudelliseen ja hallinnolliseen menettelyyn. Seuraamus asetettiin 872 tapauksessa. Keskimääräinen sakko 618 vakavassa käyttäytymistavassa on 1 216 euroa; sakkojen määrä vaihtelee tunnistetietojen väärentämisestä [C3] annetusta 188 euron suuruisesta sakosta luvattomasta kalastuksesta [C1] annettuun 2 177 euron suuruiseen sakkoon. Lisäksi Portugali takavarikoi 289:n vakaviin käyttäytymistapoihin liittyvän tapauksen yhteydessä saaliit tai pyydykset.

2.11. SUOMI

Suomi ilmoitti yhden vakaviin käyttäytymistapoihin liittyvän tapauksen, joka koski valvonta-asiakirjoissa vaadittujen tietojen väärentämistä [E1] ja joka asetettiin yhteiseen hallinnolliseen ja rikosoikeudelliseen menettelyyn.

Rikkomisesta annettiin 520 euron suuruinen sakko.

2.12. RUOTSI

Ruotsi havaitsi ja ilmoitti komissiolle 88 vakaviin käyttäytymistapoihin liittyvää tapausta, joista 66 koski Ruotsin lipun alla purjehtivia aluksia tai ruotsalaisia kalastajia ja jotka jakautuivat yhdeksään laiminlyöntityyppiin. Kaksi pääasiallista vakavien käyttäytymistapojen tyyppiä ovat luvaton kalastus [D5] (22 tapausta) ja kalastustoimen harjoittaminen ilman lisenssiä tai muuta valtuutusta [C1] (21 tapausta). Kaikki havaitut tapaukset asetettiin rikosoikeudelliseen menettelyyn. Seuraamus asetettiin 29 tapauksessa. Keskimääräinen sakko 29:ssä vakavassa käyttäytymistavassa on 316 euroa; sakot vaihtelevat saaliin vähimmäiskokoa koskevien sääntöjen rikkomisesta [D6] annetusta 100 euron suuruisesta sakosta luvattomasta kalastuksesta [D5] annettuun 448 euron suuruiseen sakkoon. Lisäksi 13:n vakaviin käyttäytymistapoihin liittyvän tapauksen kohdalla Ruotsi takavarikoi saaliit tai pyydykset.

2.13. YHDISTYNYT KUNINGASKUNTA

Yhdistynyt kuningaskunta havaitsi ja ilmoitti komissiolle 47 vakaviin käyttäytymistapoihin liittyvää tapausta, joista 30 koski Ison-Britannian lipun alla purjehtivia aluksia tai brittiläisiä kalastajia ja jotka jakautuivat kuuteen laiminlyöntityyppiin. Suurin osa tapauksista (28) koskee valvonta-asiakirjoissa vaadittujen tietojen väärentämistä [E1]. Yksi tapaus asetettiin hallinnolliseen menettelyyn ja 46 tapausta rikosoikeudelliseen menettelyyn; 45 tapauksessa asetettiin seuraamus. Keskimääräinen sakko 45:ssä vakavassa käyttäytymistavassa on 10 691 euroa; sakot vaihtelevat kielletyn lajin kalastamisesta [D4] annetusta 165 euron suuruisesta sakosta valvonta-asiakirjoissa vaadittujen tietojen väärentämisestä [E1] annettuun 15 678 euron suuruiseen sakkoon. Yhdistynyt kuningaskunta ei ilmoittanut yhtään takavarikointia.

3. PÄÄTELMÄT

Antamalla asetuksen (EY) N:o 1447/1999 neuvosto pyrki lisäämään avoimuutta siinä, miten jäsenvaltiot soveltavat YKP:n sääntöjen rikkomisesta säädettyjä seuraamuksia. Tavoitteena on luoda kalastajille tasapuoliset toimintaedellytykset, jotta heidät saataisiin sitoutumaan kalakantojen säilyttämistä koskeviin yhteisön sääntöihin.

Tämä asiakirja on ensimmäinen yritys saada kuva todellisesta tilanteesta.

Koska jotkin jäsenvaltiot eivät noudattaneet tietojen toimittamista koskevia vaatimuksia tai koska tietoja ei aina ole käsitelty asetuksessa vahvistettuja perusteita noudattaen, selkeiden ja johdonmukaisten päätelmien tekeminen on mahdotonta. Koska lisäksi yksi kalastusalan suurista jäsenvaltioista (Ranska) ei katsonut aiheelliseksi lähettää tietoja lainkaan, ei mihinkään kattavaan analyysiin ole mahdollisuuksia.

Asetus velvoittaa komissiota ainoastaan toimittamaan saamansa tiedot Euroopan parlamentille, neuvostolle ja neuvoa-antavalle kalatalouskomitealle (2 artiklan 2 kohta). Tämän asiakirjan liitteenä olevat taulukot herättävät varmasti kuitenkin kysymyksiä ja saavat aikaan vaatimuksia sääntöjen paremmasta täytäntöönpanosta.

Saamiaan tuloksia tarkasteltuaan komissio on tehnyt seuraavat päätelmät:

* Näyttää siltä, että enin osa rikkomuksista koskee kalastamista jollakin tietyllä alueella ilman lupaa [D5 ja C1]; näitä on lähes puolet raportoiduista 4 180 vakavasta rikkomuksesta. Huomattakoon, että tällainen rikkomus on muita helpompi havaita.

* Perustuslaillisista tai historiallisista syistä jotkin jäsenvaltiot soveltavat hallinnollista, toiset rikosoikeudellista menettelyä. Vaikka menettelyn valinta onkin jäsenvaltion suvereniteettiin kuuluva oikeus, muilla talouden aloilla saatu kokemus on osoittanut, ettei rikosoikeudellisiin seuraamuksiin turvautuva menettely ole välttämättä tehokkain. Kysymystä on sen vuoksi syytä pohtia.

* Kalastajille määrättyjen sakkojen osalta jäsenvaltioiden väliset erot ovat silmäänpistäviä. Vaikka otettaisiin huomioon rikkomisen (culpa) subjektiiviset tekijät, sen merkitys tai kesto, määrättävien sakkojen taso ei näytä olevan merkittävästi sääntöjen rikkomista ehkäisevä tekijä. Vaikka saaliiden takavarikointiin liittyviä tietoja (silloin kun sellaista tehdään) ei olekaan käytettävissä, on ilmiselvää, että jonkinlainen yhdenmukaisuus rangaistuksissa olisi saavutettava, jos käyttäytymiseen todella halutaan vaikuttaa.

* Kerättyjä tietoja on raporttien laatimista varten tarpeen täsmentää. Tarvitaan esimerkiksi tarkempaa tietoa alueesta, jolla rikkomus on tapahtunut: Välimereltä ei ole alueita ilmoitettu. Mutta ICES-alueidenkin osalta yksityiskohtaiset tiedot ovat tärkeitä erityisesti, jotta voidaan seurata erilaisten elvytyssuunnitelmien yhteydessä toteutettavien erityistoimien täytäntöönpanoa. Myös maininta kyseessä olevista lajeista olisi erittäin hyödyllinen, mikäli mahdollista.

Näistä puutteista johtuen ja tyydyttävän täytäntöönpanon takaamiseksi koko yhteisössä voimassa olevaan lainsäädäntöön tarvitaan parannuksia. Ehdotukset tuodaan käsiteltäviksi yhteisen kalastuspolitiikan uudistuksen yhteydessä.

Tulevina vuosina esitettävät rikkomisia koskevat raportit ovat oiva työkalu avoimuuden lisäämiseksi ja paremman täytäntöönpanon varmistamiseksi niin, että jäsenvaltiot täyttävät niille asetetut velvoitteet.

LIITE I

KANSALLISTEN KERTOMUSTEN TOIMITTAMINEN KOMISSIOLLE SÄHKÖISESSÄ MUODOSSA

>TAULUKON PAIKKA>

LIITE II

HAVAITTUJEN VAKAVIEN KÄYTTÄYTYMISTAPOJEN MÄÄRÄ TYYPEITTÄIN JA JÄSENVALTIOITTAIN

>TAULUKON PAIKKA>

>TAULUKON PAIKKA>

LIITE III

HAVAITTUJEN TAPAUSTEN MÄÄRÄ VAKAVAAN KÄYTTÄYTYMISTAPAAN SYYLLISTYNEEN TOIMIJAN KANSALLISUUDEN MUKAAN JA TAPAUSTEN MÄÄRÄ JÄSENVALTIOIDEN MUKAAN

>TAULUKON PAIKKA>

LIITE IV

ALOITETUN MENETTELYN LAJI (*) VAKAVAN KÄYTTÄYTYMISTAVAN TYYPIN JA JÄSENVALTION MUKAAN

>TAULUKON PAIKKA>

>TAULUKON PAIKKA>

(*) H = Hallinnollinen R = Rikosoikeudellinen H & R = Hallinnollinen+Rikosoikeudellinen

LIITE V

SELLAISTEN TAPAUSTEN MÄÄRÄ, JOISTA ON ASETETTU SEURAAMUS* VAKAVAN KÄYTTÄYTYMISTAVAN TYYPIN JA JÄSENVALTION MUKAAN

>TAULUKON PAIKKA>

>TAULUKON PAIKKA>

* Sulkeissa havaittujen tapausten määrä.

LIITE VI

KESKIMÄÄRÄINEN SAKKO* VAKAVAN KÄYTTÄYTYMISTAVAN TYYPIN JA JÄSENVALTION MUKAAN

>TAULUKON PAIKKA>

>TAULUKON PAIKKA>

* Sulkeissa niiden tapausten määrä, joista on asetettu sakko.

LIITE VII

TAKAVARIKKOJEN MÄÄRÄ* VAKAVAN KÄYTTÄYTYMISTAVAN TYYPIN JA JÄSENVALTION MUKAAN

>TAULUKON PAIKKA>

>TAULUKON PAIKKA>

* Sulkeissa havaittujen tapausten määrä.

LIITE VIII

HAVAITTUJEN TAPAUSTEN MÄÄRÄ VAKAVAN KÄYTTÄYTYMISTAVAN TYYPIN JA KALASTUSALUEEN MUKAAN

>TAULUKON PAIKKA>

>TAULUKON PAIKKA>

LIITE IX

SATAMISSA HAVAITTUJEN TAPAUSTEN MÄÄRÄ VAKAVAN KÄYTTÄYTYMISTAVAN TYYPIN JA JÄSENVALTION MUKAAN

>TAULUKON PAIKKA>

>TAULUKON PAIKKA>